ไฟแนนซูเดย์
กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) แย้มว่ากำลังศึกษาแนวทางเพิ่มเบี้ยผู้สูงอายุ
15 เม.ย. 2560

โดย...ภูคา...กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) แย้มว่ากำลังศึกษาแนวทางเพิ่มเบี้ยผู้สูงอายุที่ยากจนและไม่มีลูกหลานเลี้ยง เพราะลำพังเงินที่รัฐบาลให้ 600 บาท/เดือน น่าจะไม่เพียงพอ ซึ่ง สศค.มีเลขในใจว่าควรต้องได้เงินอย่างน้อยสัก 1,200 บาท/เดือน น่าจะพอ ...เลยกะว่าจะหามาตรการจูงใจคนชราที่มีกินมีใช้แล้ว ให้ขอยกเลิกเบี้ยคนชราแบบสมัครใจ แล้วรัฐบาลจะแจกเหรียญที่ระลึกแบบเหรียญกล้าหาญที่ยอมเสียสละเพื่อผู้อื่น ได้ยินว่ามีแอบไปสอบถามกรมธนารักษ์แล้วเรื่องว่าจ้างผลิตเหรียญ แต่ยังอยู่ในช่วงการต่อราคากันอยู่...ชาติชาย พยุหนาวีชัย ผู้อำนวยการธนาคารออมสิน ออกเงินฝากเผื่อเรียกประชารัฐสูงวัย เป็นเงินฝาก 2 ปี ให้ดอกเบี้ยเพิ่มทุก 6 เดือน เริ่มจาก 1% 1.50% 2.00% และเพิ่มเป็น 3.00% ในช่วง 6 เดือนสุดท้าย เฉลี่ยแล้วผู้ฝากจะได้รับผลตอบแทนอยู่ที่ 1.88% ต่อปี ล่าสุดมีผู้สูงอายุให้ความสนใจฝากเงินมาแล้วกว่า 500 ล้านบาท